B. Bugár, podpredseda NR SR: (2001-10-31):
P. Weiss, poslanec: Vážené kolegyne, vážení kolegovia, keď sme 4. septembra boli v Európskom parlamente aj s pánom podpredsedom Spoločného parlamentného výboru Európskej únie a Slovenskej republiky Húskom, tak sme si mohli vypočuť zásadné stanovisko spravodajcu pre Slovenskú republiku pána Wiersmu, ktorý povedal, že kým pred tromi rokmi vládla voči Slovensku všeobecná skepsa, dnes Slovensko patrí do prvej skupiny uchádzačov o vstup do Európskej únie, preto je v záujme nás všetkých pripraviť sa dobre na finiš na rok 2002 a 2003, aby spoločný cieľ zúčastniť sa európskych volieb v roku 2004, a teda vlastne začať vstupovať do Európskej únie, sme mohli naplniť. Vieme, že tri štvrtiny občanov Slovenskej republiky si želajú vstup Slovenska do Európskej únie, teda je to naozaj veľký priestor na spoluprácu medzi koalíciou, opozíciou. Napokon minulý rok bol v parlamente schválený materiál o postupe Národnej rady Slovenskej republiky v procese aproximácie práva. Schválili sme ho konsenzuálne, treba podľa neho postupovať a v jeho intenciách navrhujem tri, štyri neformálne odporúčania a jedno uznesenie. To jedno odporúčanie vyplýva z toho, že takýto dôležitý dokument, akým je Národný program acquie communautaire by zrejme v budúcnosti nemali prerokúvať iba zahraničný výbor a výbor pre európsku integráciu, asi by bolo dobré, aby prešiel aj viacerými výbormi, kde sa rozhoduje o obsahových predpokladoch našej prípravy pre vstup do Európskej únie. Ďalej by som chcel povedať, že výbor pre európsku integráciu by v intenciách toho, čo tu povedal pán poslanec Baco, ale aj ďalší, mohol iniciovať možno aj rokovanie, také spoločné rokovanie výboru pre európsku integráciu s tými výbormi, v pôsobnosti ktorých je tých desať najťažších kapitol, ktoré sú teraz pred nami. A tam by sme mohli spoločne diskutovať aj s prizvaním odborníkov nielen o tom, ako negociovať v budúcom roku, ale aj aký je stav a problémy prípravy Slovenska na vstup do Európskej únie a cez nás potom a cez médiá by mohla ísť aj istá informácia pre občanov Slovenskej republiky, pretože povedzme si pravdu, zanedbávame informovanosť občanov Slovenskej republiky a úloha parlamentu v tomto smere je nezastupiteľná, nie je možné sa spoliehať iba na vládu. Ďalej si dovolím navrhnúť, je tu môj ctený kolega, pán predseda výboru pre európsku integráciu Šebej, že vari by bolo za hodno vo výbore pre európsku integráciu prerokovať expertnú štúdiu o tom, ako fungujú tieto kontrolné výbory predovšetkým v škandinávskych krajinách a aj keby sme neurobili rozhodnutie ešte v tomto funkčnom období parlamentu, ak by sme sa dohodli na istých optimálnych riešeniach aj vzhľadom na náš ústavný stav, tak by sme mohli predpripraviť rozhodnutie pre ďalší parlament. A napokon si myslím, a zrejme pán predseda Šebej začal už v tomto smere konať, že by bolo treba zvolať zasadnutie výboru pre európsku integráciu, ktoré by sa monotematicky zaoberalo tou kauzou okolo eurofondov a myslím si, že pani podpredsedníčka Kadlečíková veľmi rada príde a dá poslancom všetky relevantné informácie. Napokon v Spoločnom parlamentnom výbore sme prijali odporučenie, aby došlo k odmrazeniu tých zmrazených prostriedkov a je v našom spoločnom záujme, aby sme vytvorili predpoklady, aby na decembrovom zasadnutí Európskeho parlamentu príslušný výbor pána Böscha, kde pracuje pán Bösch, prijal také uznesenie, ktoré uvoľní tie prostriedky. A teraz môj návrh uznesenia k tlači 1071 Národný program pre prijatie acquis communautaire 2001. Národná rada Slovenskej republiky žiada vládu Slovenskej republiky, aby v nadväznosti na pravidelnú správu Európskej komisie o pripravenosti Slovenskej republiky na členstvo v Európskej únii, ktorá bude zverejnená v novembri tohto roku, predložila na januárové zasadnutie Národnej rady Slovenskej republiky návrh postupu v rokovaniach s Európskou komisiou a o celkovej pripravenosti a v celkovej príprave Slovenskej republiky na vstup do Európskej únie v roku 2002. Pôvodne som zamýšľal urobiť takéto rokovanie už v decembri, ale vzhľadom na to, že budeme mať štátny rozpočet a viem, že do akej časovej tiesne sa s veľkou pravdepodobnosťou dostaneme, aby sme mali čas aj na rokovanie vo výboroch, ak by vláda pripravila seriózny písomný materiál v duchu tohto uznesenia, tak by pred rokovaním o tomto materiáli sa mohli konať aj spomínané zasadnutia výboru pre európsku integráciu spolu s niektorými príslušnými výbormi a mohli by sme zvýšiť nielen svoju informovanosť, ale aj informovanosť občanov. Predpokladám, že takéto uznesenie privíta aj vláda, pretože jej to umožní pochváliť sa pokrokom, ktorý dosiahla, a zároveň nám povedať, kde sú problémy a spoločne sa pokúsiť tieto problémy riešiť. Ďakujem vám za pozornosť.